**Ki lesz az idei „prograce”? – hamarosan kiderül a középiskolásoknak és egyetemistáknak szervezett országos programozóversenyen**

Mesterséges intelligencia algoritmus leprogramozásával juttathatta előnyhöz virtuális csapatát a versenyző – többek között ilyen összetett feladatot kaptak a legutóbb 2019-ben megrendezett **országos Prograce programozói versenyen** indult csapatok. 3 év szünet után **2022. december 10-én** (szombaton) ismét Pécsre várják a középiskolások és egyetemisták alkotta kétfős teameket, hogy összemérjék logikai és programozói tudásukat. A Neumann János Számítógép-tudományi Társaság, valamint a Pécsi Tudományegyetem Műszaki és Informatikai Kara (PTE MIK) által meghirdetett idei versenyre 20 csapat nevezett.

A verseny célja, hogy lehetőséget biztosítson tehetséges középiskolai diákok és egyetemi hallgatók számára programozási tudásuk megmérettetésére. A Prograce találkozási lehetőséget biztosít az informatikával foglalkozó cégek és leendő munkavállalóik számára, valamint érdekes, játékos feladatok megoldásán keresztül felkeltheti, tovább mélyítheti a pályaválasztás előtt álló középiskolások elkötelezettségét a műszaki területek, azon belül is az informatika iránt. A versenyzőknek számos kihívással kell szembenézniük: például azzal, hogy rövid időn belül hogyan lehet megoldást találni egy hirtelen felmerült problémára. Ez ugyanúgy fejleszti a fiatalok problémamegoldó képességét, mint a gyors reagálási készséget, amit a tanulmányaikban és a munkahelyükön is kamatoztathatnak majd.

Az első Prograce-t 2016-ban rendezték 9 helyi csapat részvételével, mára azonban országos versennyé nőtte ki magát. „Napjainkban a társadalmi és demográfiai folyamatok következtében alacsony a felsőoktatásban részt vevő informatikus-hallgatók száma. A végzett informatikusok nem tudják kielégíteni azt a szakemberigényt, amelyre az iparnak szüksége lenne. Informatikus állások tízezrei vannak betöltetlenül a szakemberhiány miatt, különösen igaz ez a szoftverfejlesztőkre, programozókra. A Prograce verseny betekintési lehetőséget kínál a középiskolások számára az egyetemi életbe, segíti őket az informatikus pálya felé orientálni” – mondja Gyurák Gábor, a PTE MIK egyetemi tanársegéde, a Neumann János Számítógép-tudományi Társaság Baranya Megyei Területi szervezetének titkára. A verseny másik fontos célja a felsőoktatásban részt vevő hallgatók képességeinek megmérettetése, a tehetségek felfedezése és elismerése. A Prograce-t figyelemmel kísérik az informatikai piac jelentősebb szereplői, akik a szakmához kapcsolódó ajándékokkal, felajánlásokkal támogatják azt. Egyúttal érdeklődéssel követik a verseny alakulását, azzal a nem titkolt szándékkal, hogy a legjobbakat magukhoz csábítsák.

**A Prograce országos programozói versenyre ezúton hívjuk és várjuk a sajtó képviselőit.**

A verseny időpontja: 2022. december 10. szombat, 09:00-18:00

Helyszín: Pécsi Tudományegyetem Műszaki és Informatikai Kar, 7624 Pécs, Boszorkány út 2.

Megnyitó: 09:00, A008-as terem

Díjátadó: 18:00, A008-as terem

A verseny weblapja: https://prograce.hu

**További információ:**

Gyurák Gábor egyetemi tanársegéd – MIK

Neumann János Számítógép-tudományi Társaság Baranya Megyei Területi szervezete – titkár

e-mail: [gyurak.gabor@mik.pte.hu](mailto:gyurak.gabor@mik.pte.hu)

telefonszám: +36305374394